Návrh

NARIADENIE   VLÁDY
Slovenskej republiky
z ...................2006
o minimálnych bezpečnostných a zdravotných požiadavkách
pri používaní pracovných prostriedkov
 
Vláda Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov nariaďuje:         

§ 1
Predmet úpravy

Toto nariadenie vlády ustanovuje minimálne požiadavky na zaistenie bezpečnosti a ochrany zdravia zamestnancov pri používaní pracovných prostriedkov pri práci. 

§ 2
Vymedzenie základných  pojmov

Na účely tohto nariadenia vlády
a) pracovný  prostriedok je stroj, zariadenie, prístroj alebo nástroj, ktorý sa používa pri práci,
b) používanie   pracovného  prostriedku je každá  činnosť s pracovným prostriedkom,   najmä zapínanie, vypínanie,  používanie,  preprava, oprava,  prestavba, údržba a starostlivosť  o pracovný prostriedok vrátane čistenia,
c) zóna  nebezpečenstva je oblasť  vnútri  pracovného prostriedku alebo  v  okolí pracovného prostriedku, v ktorej je ohrozená  bezpečnosť alebo zdravie zamestnanca, ak sa v nej nachádza,
d) ohrozený  zamestnanec je zamestnanec, ktorý sa celkom alebo čiastočne nachádza v zóne nebezpečenstva,
e)	obsluha pracovného prostriedku je zamestnanec poverený používať pracovný prostriedok a jeho činnosť pri používaní pracovného prostriedku.  

§ 3
Všeobecné povinnosti zamestnávateľa

(1) Zamestnávateľ je povinný vykonať potrebné opatrenia, aby pracovný prostriedok poskytnutý zamestnancovi na používanie bol na  príslušnú  prácu vhodný alebo  prispôsobený tak, aby pri jeho používaní bola zaistená bezpečnosť a ochrana zdravia zamestnanca. Zamestnávateľ je povinný prihliadať pri výbere pracovného prostriedku  na osobitné pracovné podmienky a druh  práce, na nebezpečenstvá existujúce na jeho pracovisku alebo v jeho priestore a na ďalšie nebezpečenstvá, ktoré môžu dodatočne vyplynúť z používania pracovného prostriedku.   
(2) Ak pri  používaní pracovného prostriedku nie je možné v plnom rozsahu zamestnancovi zaistiť bezpečnosť a ochranu zdravia, zamestnávateľ je povinný vykonať potrebné opatrenia, aby čo najviac obmedzil nebezpečenstvo.)

§ 4 
Požiadavky na pracovný prostriedok a na jeho používanie

 (1) Zamestnávateľ je povinný zabezpečiť, aby pracovný prostriedok, ktorý na používanie poskytne zamestnancovi, vyhovoval minimálnym  požiadavkám  na pracovný prostriedok uvedeným v  prílohe č. 1, ak  osobitný  predpis2)  neustanovuje inak.
 (2) Zamestnávateľ je povinný zabezpečiť, aby pracovný prostriedok po celý čas jeho používania zodpovedal minimálnym požiadavkám ustanoveným v prílohe č. 1 a v osobitných predpisoch.
 (3) Zamestnávateľ je povinný zabezpečiť, aby sa pracovný prostriedok používal v súlade  s požiadavkami uvedenými v prílohe č. 2.

§ 5
Kontrola pracovného prostriedku

(1) Ak bezpečnosť pracovného prostriedku závisí od podmienok jeho inštalácie, zamestnávateľ je povinný zabezpečiť vykonanie kontroly pracovného prostriedku po jeho inštalovaní a pred jeho prvým použitím a kontroly po jeho inštalovaní  na inom  mieste, aby zabezpečil správnu inštaláciu pracovného prostriedku a jeho správne fungovanie. Kontrolu vykonávajú oprávnené osoby podľa právnych predpisov a ostatných predpisov na zaistenie bezpečnosti a ochrany zdravia pri práci.3)
(2) Ak sa  pracovný prostriedok používa v podmienkach, ktoré zhoršujú jeho stav a vytvárajú možnosť vzniku nebezpečenstva, zamestnávateľ v záujme zaistenia bezpečnosti a ochrany zdravia pri práci a na včasné odhalenie a nápravu zhoršeného stavu, je povinný zabezpečiť vykonanie
a)	pravidelnej  kontroly alebo skúšky pracovného prostriedku oprávnenou  osobou,
b)  osobitnej kontroly pracovného prostriedku oprávnenou osobou vždy, ak sa vyskytnú výnimočné okolnosti, ktoré môžu ohroziť bezpečnú prevádzku pracovného prostriedku, najmä úprava, porucha, havária, pôsobenie prírodného javu alebo dlhšia prestávka v jeho používaní.
  (3) Pri  pracovnom prostriedku, u ktorého vykonávanie kontrol a skúšok neustanovujú právne predpisy a ostatné predpisy na zaistenie bezpečnosti a ochrany zdravia pri práci, určí rozsah a periodicitu kontroly zamestnávateľ.
 (4) Zamestnávateľ je povinný uchovávať záznamy o výsledku kontroly po dobu ustanovenú  právnymi predpismi a ostatnými predpismi na zaistenie bezpečnosti a ochrany zdravia pri práci tak, aby boli v prípade potreby kedykoľvek dostupné príslušným dozorným orgánom. Ak sa pracovný prostriedok používa mimo pracoviska zamestnávateľa alebo jeho priestoru, musí byť v mieste jeho používania vybavený príslušnými dokladmi o vykonaní poslednej kontroly.

§ 6
Osobitné nebezpečenstvo pri používaní pracovného prostriedku

Ak používanie pracovného  prostriedku môže osobitne ohroziť bezpečnosť a zdravie  zamestnanca, zamestnávateľ je povinný vykonať  potrebné opatrenia, aby
a)	pracovný prostriedok používal ním poverený zamestnanec,
b) starostlivosť o pracovný prostriedok, údržbárske práce, opravárske práce a prestavbové práce vykonávala oprávnená osoba.

§ 7
Ergonomika

Zamestnávateľ pri uplatňovaní minimálnych bezpečnostných a zdravotných požiadaviek pri používaní pracovného prostriedku je povinný vytvárať podmienky na zohľadnenie správneho držania tela zamestnanca,  polohu tela zamestnanca a ergonomické princípy.
§ 8
Oboznamovanie a informovanie zamestnanca

(1)  Zamestnávateľ je povinný preukázať, že zamestnanec bol oboznámený a informovaný o spôsobe používania pracovného prostriedku. Zamestnávateľ je povinný poskytnúť zamestnancovi písomný návod na obsluhu pracovného prostriedku, ak je to potrebné. 
(2)  Informácia a písomný návod na obsluhu pracovného prostriedku musia obsahovať vo vzťahu k bezpečnosti a  ochrane zdravia  najmä 
a)	podmienky na používanie  pracovného prostriedku,
b)	predvídateľné mimoriadne situácie,
c)	závery zo skúseností získaných pri používaní pracovného prostriedku, ak je to potrebné.
(3) Zamestnávateľ je povinný preukázateľne oboznámiť zamestnanca s  nebezpečenstvami,  ktoré môžu ohroziť jeho zdravie alebo život alebo  poškodiť pracovný   prostriedok  v   pracovnom  priestore alebo na pracovnom mieste, ako aj s ich zmenami a inými účinkami v rozsahu, v akom pôsobia na pracovné prostriedky umiestnené v ich bezprostrednom pracovnom priestore alebo pracovnom mieste, aj keď takéto pracovné prostriedky zamestnanec priamo nepoužíva. 
	(4) Zamestnávateľ  je povinný vykonať opatrenia, aby
a)	zamestnanec  poverený  používaním  pracovného prostriedku bol preukázateľne vyškolený primerane  k nebezpečenstvám, ktoré sú  spojené s jeho používaním, 
b)	oprávnený zamestnanec, ktorý vykonáva činnosti uvedené v § 6 písm. b) bol preukázateľne osobitne vyškolený primerane k nebezpečenstvám, ktoré sú  spojené s jeho činnosťou.
	(5)  Oboznámenie, informácie a písomné návody na obsluhu musia byť pre zamestnanca zrozumiteľné.
§ 9
Prechodné ustanovenie

Pracovné prostriedky používané pri dočasnej práci vo výške, ktoré nespĺňajú požiadavky podľa prílohy č. 2 piateho bodu možno používať najneskôr do 19. júla 2006. 

Záverečné ustanovenia
§ 10
Týmto nariadením vlády sa preberá právny akt Európskych spoločenstiev uvedený v prílohe  č. 3.

§ 11
Zrušuje sa nariadenie vlády Slovenskej republiky č. 159/2001 Z. z. o minimálnych bezpečnostných a zdravotných požiadavkách pri používaní pracovných prostriedkov v znení nariadenia vlády Slovenskej republiky č. 470/2003 Z. z.

§ 12
Toto nariadenie  vlády nadobúda účinnosť 1. júla 2006.